**Ia-ţi umbra şi pleacă**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Hai, copăcel,

Ia-ţi umbra şi pleacă,

Ia-ţi frunzele toate

Şi cuibul cu pui,

Ia-ţi umbra şi leagănul mic

De pe cracă

Şi du-te departe,

Şi du-te hai-hui!

Hai, du-te şi tu,

Umbreluţă de soare.

Pe mare există

O insulă mare,

Acolo te-aşteaptă

Un copil care are

Nevoie de tine,

Umbrelă de soare!

Hai, norule alb,

Ia-ţi puiul de ploaie

Şi du-te şi udă

O floare bălaie!

Hai, du-te şi tu,

Chioşc frumos cu sirop,

Porneşte la drum

Pe rotiţe, agale,

Ai grijă să nu treci

Şoseaua pe stop,

Ia-ţi umbra

Şi umbra paharelor tale!

Şi stânca dispare,

Şi-un flutur acuş,

Hai, du-te şi tu,

Minunat pescăruş!

Nisipul şi el se topeşte

În mare,

Şi marea albastră dispare,

Dispare…

Iar eu mă preschimb

În ciulin-mărăcin,

Uscat voi vedea

Pe Zgăibiţă la soare,

Şi umbra lui vrea

Să se plimbe puţin?

Şi umbra lui, iat-o,

Dispare.

E bine să ştie

Oricine visează

Pe lume să fie

Doar soare, doar rază,

Că umbra e bună,

Răcoarea mângâie,

Ne stă la picioare,

Ne stă la călcâie,

Că umbra se-aşează,

E bine să ştii,

În calea luminii

Fierbinţi şi pustii,

Nu poate să meargă

Decât dacă noi

În lumea cea largă

O ducem cu noi.